রাসায়নিক দ্রব্য থেকে কারখানা বা গুদামে আগুন লাগার ঘটনা উত্তরোত্তর বাড়ছে। তারই মোকাবিলায় এবার ৫০ লক্ষ টাকা ব্যয়ে ‘মাল্টিপারপাস ফোম টেন্ডার’ কিনেছে রাজ্যের দমকল দফতর। রাজ্যে এই প্রথম দমকলের এমন ইঞ্জিন কেনা হল। 
কলকাতা এবং তৎসংলগ্ন এলাকায় ছোটখাটো কারখানা এবং রাসায়নিক দ্রব্যের গুদামে অগ্নিকাণ্ড কার্যত নিয়মিত ঘটনা হয়ে দাঁড়িয়েছে। সম্প্রতি মধ্যমগ্রামে একটি সার কারখানায় বিধ্বংসী আগুনে ব্যাপক ক্ষয়ক্ষতি হয়েছে। কিন্তু প্রশ্ন হল, যথেষ্ট সংখ্যক দমকলের ইঞ্জিন থাকা সত্ত্বেও ‘মাল্টিপারপাস ফোম টেন্ডার’ কেনার প্রয়োজন হল কেন? দমকল দফতরের এক কর্তা জানান, সাধারণ অগ্নিকাণ্ডের সঙ্গে ‘কেমিক্যাল ফায়ার’ বা ‘ইন্ডাস্ট্রিয়াল ফায়ারে’র ফারাক রয়েছে। রাসায়নিকের আগুন নেভানোর সময় খুব কাছে যাওয়া যায় না। কারণ, এই ধরনের আগুনে তাপ উৎপন্ন হয় বেশি। ফলে এই আগুন নিয়ন্ত্রণে আনতে অনেক সময় লাগে। পরিবেশেও এই ধরনের অগ্নিকাণ্ডের প্রভাব মারাত্মক। সে কারণেই রাসায়নিকের আগুন মোকাবিলার জন্য বিশেষ ব্যবস্থা নেওয়ার প্রয়োজন ছিল। 
সদ্য কেনা ‘মাল্টিপারপাস ফোম টেন্ডার’টি এখন মির্জা গালিব স্ট্রিটে দমকল দফতরের প্রধান কার্যালয়ে রয়েছে। দফতরের ওই কর্তা বলেন, ‘‘কেমিক্যাল ফায়ারের ঘটনা ঘটলে ৫০-৬০ মিটার দূর থেকে আগুনের উৎসস্থলে জল বা অগ্নি নির্বাপক তরল পদার্থ ছেটানো যাবে। ওই ইঞ্জিনে ফোম এবং আগুন নেভানোর অন্যান্য পদার্থ মজুত রাখার পর্যাপ্ত জায়গা রয়েছে। ইঞ্জিনটি ব্যবহারের জন্য কর্মীদের প্রশিক্ষণ দেওয়া হয়েছে।’’ 
দমকল দফতরের এক কর্তা জানিয়েছেন, শহর এবং শহরের লাগোয়া এলাকায় দমকলকর্মীর ঘাটতি তেমন না থাকলেও জেলায় প্রচুর শূন্যপদ রয়েছে। চলতি বছরেই বহু শূন্যপদ পূরণ হতে পারে। তিনি বলেন, ‘‘আমরা মূলত তিনটি বিষয়ের উপর জোর দিয়েছি। কর্মী নিয়োগ, পরিকাঠামো উন্নয়ন এবং দমকলকর্মীদের নিরাপত্তার জন্য আধুনিক সরঞ্জামের ব্যবস্থা করা।’’ নতুন ইঞ্জিন কেনা তারই অঙ্গ বলে জানিয়েছেন তিনি। 
ইতিমধ্যেই বহু জেলায় একাধিক নতুন দমকলকেন্দ্র তৈরি হয়েছে। কেনা হয়েছে ল্যাডার-সহ বহু আধুনিক সরঞ্জাম। দমকল বিভাগের দাবি, বিভিন্ন প্রতিষ্ঠানের লাইসেন্স নবীকরণের ক্ষেত্রে দফতর কড়া অবস্থান নিয়েছে। বহুতল নির্মাণের অনুমতি দেওয়ার ক্ষেত্রেও সরেজমিন পরিদর্শন করা হচ্ছে। তবে শহরের উত্তর-পূর্ব প্রান্তে যেভাবে জলাজমি বুজিয়ে বহুতল উঠছে তাতে ভবিষ্যতে বহুতলগুলির অগ্নি নিরাপত্তা ব্যবস্থা প্রশ্নের মুখে পড়তে পারে বলে আশঙ্কা দমকল দফতরের একাংশের।